Sos biddanoesos

Sétzid'in-d-una costa soliana,
populada 'e massajos e pastores
contivizosos e trabagliadores,
robbustos e de taglia mediana.

Devotos meda e pagu ciarradores,
segretos a niunu no nde dana:
né po lusinga né a mala gana
po issos no esistin cunfessores.

De s'isfogar'in versos an a usu
e diveltinde o in su fat'insoro
cantan in poesia sos piusu.

No s'isfogan in ira, a samben caldu,
ma s'ofesa si friscian in su coro
e si nde pagan, a chito o a taldu.

Su bindighi 'e Frealzu 1951